Lögmaður Færeyja vill að eyjarnar fái að keppa undir eigin fána á Ólympíuleikunum. Færeyskir íþróttamenn hafa náð á ferna Ólympíuleika í röð, en alltaf sem liðsmenn Danmerkur.
Færeyjar eiga ekki aðild að Alþjóðaólympíunefndinni. Fyrir vikið keppa færeyskir íþróttamenn ekki undir eigin fána á leikunum, heldur þeim danska, ýmsum til mikillar gremju.
Bárður á Steig Nielsen er lögmaður Færeyja, en það er ígildi forsætisráðherra þar í landi. Í vikunni, á lokadegi Ólympíuleika í Tókíó, sendi hann frá sér stutta yfirlýsingu þar sme hann segir mál að linni. Bárður bendir á að færeyskir íþróttamenn hafi keppt á fernum Ólympíuleikum í röð með góðum árangri. En í líki danskra. Ljóst sé að landið "framleiði" með reglubundnum hætti íþróttamenn í hæsta gæðaflokki. Þeir eigi það skilið, eins og aðrir, að keppa fyrir þjóð sína.
Þrátt fyrir að eiga ekki aðild að Alþjóðaólympíusambandinu hafa Færeyingar getað sent sveit á Ólympíumót fatlaðra frá árinu 1984. Þá er landið í Evrópska og Alþjóðaknattspyrnusambandinu.
Alþjóðaólympíunefndin ber við því að Færeyjar séu ekki sjálfstætt ríki og viðurkennt sem slíkt af alþjóðasamfélaginu. Það sé forsenda aðildar. Þetta þykir Færeyingum fyrirsláttur. Þó nokkur fjöldi Ólympíuliða er ekki frá sjálfstæðu ríki. Aruba, sem tilheyrir Hollandi. Bermúda, tilheyrir Bretlandi, Hong Kong í Kína, Guam sem tilheyrir Bandaríkjunum og svo mætti áfram telja. Þá má geta þess að Ísland keppti í fyrsta sinn undir eigin fána á leikunum 1936.
Bárður lögmaður segir í samtali við Kringvarpið, systurmiðil RÚV, að hann geri sér vonir um að geta komið vitinu fyrir Ólympíunefndina. Hann hafi raunar stefnt að því að halda til Tókíó fyrir leikana til að ræða málin í eigin persónu. Vegna covid verði það þó að bíða betri tíma.
Nú er að sjá hvort færeyski fáninn, Merkið, fái að njóta sín á leikunum í París að þremur árum liðnum.
Færeyingar vilja fá að keppa á Ólympíuleikum undir eigin fána. Lögmaður eyjanna hefur hyggst funda með Alþjóðaólympíunefndinni vegna þessa.